দাসপুরে সোনা লুঠ মামলায় ধৃত তাঁর স্বামী এম এ ভি রাজুর উপর সিআইডি হেফাজতে অত্যাচার চলছে বলে অভিযোগ করলেন প্রাক্তন পুলিশ অফিসার ভারতী ঘোষ। তিনি নিজেও ওই মামলায় অন্যতম অভিযুক্ত। 
বৃহস্পতিবার একটি ‘অডিও মেসেজে’ ভারতীর অভিযোগ, আদালতের রায় না মেনে রাজুর উপর অত্যাচার হচ্ছে। তিনি বলেছেন, ‘রাষ্ট্রশক্তি প্রয়োগ করে ওরা আমার পরিবারের সকলকে শেষ করে দিতে চাইছে।’
ঘাটাল আদালতে বুধবার রাজুকে তোলা হলে বিচারক পাঁচদিনের পুলিশি হেফাজতের নির্দেশ দেন। পরে তাঁকে জিজ্ঞাসাবাদের জন্য ভবানী ভবনে নিয়ে যাওয়া হয়।
এদিন সংবাদমাধ্যমের কাছে পাঠানো এক ‘অডিও মেসেজে’ ভারতী অভিযোগ করেন, সিআইডি ঘাটাল আদালতের রায় মানছে না। আদালতের নির্দেশ থাকা সত্ত্বেও রাজুকে জিজ্ঞাসাবাদের সময় তাঁর আইনজীবীকে এদিন থাকতে দেওয়া হয়নি বলে অভিযোগ ভারতীর। তাঁকে ‘অডিও মেসেজে’ বলতে শোনা গিয়েছে, ‘ভবানী ভবনে রাজুর আইনজীবীকে ঢুকতে দেওয়া হয়নি। উনি অনেকক্ষণ অপেক্ষা করেছিলেন। কিন্তু সিআইডি তাঁকে অনুমতি দেয়নি। রাজুর ওষুধ এবং তাঁর ধর্মগ্রন্থ পাঠানো হয়েছিল। তা-ও ঢুকতে দেয়নি। ভিতরে কী চলছে জানি না। তবে এটা বুঝতে পারলাম, আদালতের রায় ওরা মানছে না।’ 
ভারতীর অভিযোগ সম্পর্কে সিআইডি’র কোনও প্রতিক্রিয়া পাওয়া যায়নি। ওই ‘ভয়েস মেসেজ’ সম্পর্কে এডিজি সঞ্জয় সিংহের প্রতিক্রিয়া জানতে চাওয়া হলে তিনি বলেন, ‘‘আমার কাছে ওঁর কোনও অভিযোগ আসেনি। কিছু শুনিনি। অভিযোগ এলে দেখব।’’